**Colind autumnal**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Octombrie s-a dus ca o părere

Pe care am păstrat-o pentru noi,

Mi-a așternut pe poezii tăcere

Spălată uneori de frig și ploi.

M-am bucurat că am putut cuprinde

Dorinţa-n cupe, lângă șemineu,

Chiar dacă-n geam nu s-au cântat colinde,

Am colindat tăcut prin trupul tău

Gândindu-mă că va veni zăpada

Și ne va-nchide-n casă până când

Sub pașii tăi va înflori livada

În primăveri ce vor veni curând.

- Octombrie şi-a aşezat dulceața

Pe buzele-amortițe de-ntrebări,

Cămările sunt pline ca şi viaţa,

Te rog să n-ai, iubite, remuşcări.

În anotimpul alb care urmează

Vom degusta arome-n căni de lut

Şi vom visa că timpul hibernează,

Că fiecare zi e-un început

Şi ne vom pierde paşii prin povestea

Acestei ierni. Te-aştept, chiar dacă-i ger,

Doar viforul suflând să ducă vestea,

Zăpezile să troienească-n cer.

Ioan Grigoraș Liliana Trif

\*poezia cu numărul 1300 semnată Liliana Trif și Ioan Grigoraș